SL Uradni list Evropske unije L 10/1

DELEGIRANA UREDBA KOMISIJE (EU) 2017/72

z dne 23. septembra 2016

o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi, ki določajo pogoje za dovoljenja za opustitev pri podatkih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) ter zlasti členov 180(3), 181(3) in 182(4) Uredbe,

ob upoštevanju naslednjega:

(1) Ko institucija začne izvajati pristop na osnovi notranjih bonitetnih ocen (v nadaljnjem besedilu: pristop IRB), lahko institucija in vse nadrejene družbe ter njene podrejene družbe zaprosijo za dovoljenje pristojnega organa za uporabo podatkov, ki zajemajo obdobje dveh namesto petih let, za oceno verjetnosti neplačila, lastno oceno izgube ob neplačilu in lastno oceno konverzijskih faktorjev za določene vrednosti izpostavljenosti. Določiti bi bilo treba pogoje, pod katerimi lahko pristojni organi odobrijo dovoljenja za opustitev pri podatkih.

(2) Pristojni organi bi morali preveriti, da institucije izpolnjujejo zahteve iz Uredbe (EU) št. 575/2013, preden odobrijo dovoljenje za opustitev pri podatkih. Vendar pa s to uredbo niso določene zahteve za pristojne organe v zvezi s posebnim rednim pregledovanjem skladnosti institucije z zahtevami za dovoljenje za opustitev pri podatkih, zato morajo institucije, ki ne izpolnjujejo več zahtev te uredbe, uporabiti člen 146 Uredbe (EU) št. 575/2013.

(3) Krajša kot je zgodovina podatkov, težje je oceniti parametre tveganja. Za zagotovitev, da je dovoljenje za opustitev pri podatkih omejeno na majhno podskupino sredstev institucije, bi bilo treba določiti najvišji kvantitativni prag na ravni vrednosti izpostavljenosti ter na ravni zneska tveganju prilagojenih izpostavljenosti, izračunanih v okviru pristopa IRB ter standardiziranega pristopa, za katere je mogoče odobriti dovoljenje za opustitev pri podatkih. V isti namen bi morali biti iz področja uporabe dovoljenja za opustitev pri podatkih izrecno izključeni portfelji, pri katerih je za sestavo vrst izpostavljenosti jasno značilen nizek ali ničen delež neplačnikov.

(4) Da bi zagotovili preudaren izračun kapitalskih zahtev, bi morali pristojni organi pri ocenjevanju prošenj za dovoljenje za opustitev pri podatkih upoštevati tudi druge pomisleke. Institucija, ki prosi za dovoljenje za uporabo krajše serije podatkov, bi morala uporabiti ustrezno mero konservativnosti. Poleg tega bi institucije morale pristojnim organom zadovoljivo dokazati, da ne obstaja natančna, popolna ali ustrezna časovno daljša serija podatkov. Glede na to, da je lahko vpliv na kapitalske zahteve zaradi nenatančnih podatkov večji kot posledice nenatančnih podatkov, bi morale institucije uporabiti tudi dodatne postopke preverjanja kakovosti podatkov, ki so sorazmerni z manjšim vzorcem.

(5) Vrste izpostavljenosti, ki takrat, ko institucija prvič izvaja pristop IRB, niso vključene v portfelj institucije, se ne bi smele šteti kot upravičene do odobritve dovoljenja za opustitev pri podatkih. Po drugi strani pa bi bilo treba dovoljenja za opustitev pri podatkih odobriti le za tiste vrste izpostavljenosti, ki so bile takrat, ko je institucija prvič izvajala pristop IRB, vključene v njen portfelj ne glede na to, ali se je za te izpostavljenosti začel uporabljati pristop IRB takoj ali pozneje v skladu z načrtom postopne uvedbe.

(6) Namen opustitve pri podatkih je zagotoviti izvzetje od obveznosti uporabe preteklih podatkov iz obdobja petih let za oceno parametrov IRB za vrste izpostavljenosti, ki so v portfelju institucije takrat, ko institucija prvič izvaja pristop IRB. Po petih letih od navedene prve izvedbe bi institucije morale zbrati dovolj podatkov, da uporaba opustitve ni več potrebna. Zato se dovoljenje za opustitev pri podatkih ne bi smelo več odobriti po petih letih od datuma, ko je institucija pričela izvajati pristop IRB.

(7) Zagotoviti je treba, da pogoji iz te uredbe ne ovirajo bonitetnih sistemov, ki jih institucije že uporabljajo, ampak da pripomorejo k nemotenemu prehodu na nov režim, okrepijo pravno varnost za institucije in preprečijo dodatne stroške za institucije. Na podlagi členov 180, 181 in 182 Uredbe (EU) št. 575/2013 se dovoljenje za opustitev pri podatkih nanaša na uporabo podatkov iz obdobja dveh namesto petih let; posledično samo po sebi poteče tri leta po odobritvi. Zato regulativni tehnični standardi ne bi smeli vplivati na dovoljenja za opustitev pri podatkih, ki so jih pristojni organi že odobrili v času začetka veljavnosti te uredbe, saj bi bilo to neproporcionalno in bi odvračalo od uporabe pristopa IRB. Določbe v tej uredbi so tesno povezane, saj se vse nanašajo na pogoje, pod katerimi se lahko odobri opustitev pri podatkih. Za zagotovitev skladnosti navedenih določb, ki bi morale začeti veljati hkrati, ter za omogočanje celovitega pregleda nad določbami in enotnega dostopa do njih za osebe, za katere veljajo navedene obveznosti, je zaželeno, da se vsi regulativni tehnični standardi, ki se zahtevajo s členi 180(3), 181(3) in 182(4) Uredbe (EU) št. 575/2013, vključijo v eno uredbo.

(8) Ta uredba temelji na osnutkih regulativnih tehničnih standardov, ki jih je Komisiji predložil Evropski bančni organ.

(9) Evropski bančni organ je opravil javna posvetovanja o osnutkih regulativnih tehničnih standardov, na katerih temelji ta uredba, analiziral morebitne povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Predmet urejanja

Ta uredba določa obvezne pogoje, pod katerimi lahko pristojni organi institucijam izdajo dovoljenja za uporabo podatkov, ki zajemajo dve namesto petih let, za oceno verjetnosti neplačila, lastno oceno izgub ob neplačilu in lastno oceno konverzijskih faktorjev iz točke (h) člena 180(1), točke (e) člena 180(2) ter členov 181(2) in 182(3) Uredbe (EU) št. 575/2013 (v nadaljnjem besedilu: dovoljenje za opustitev pri podatkih).

Člen 2

Pogoji za upravičenost izpostavljenosti

1. Ob upoštevanju odstavkov 2 in 3 so vse vrste izpostavljenosti, razen izpostavljenosti do enot centralne ravni države, centralnih bank in institucij iz točk (a) in (b) člena 147(2) Uredbe (EU) št. 575/2013, upravičene do dovoljenj za opustitev pri podatkih.

2. Izpostavljenosti do podjetij iz točke (c) člena 147(2) Uredbe (EU) št. 575/2013 so upravičene do dovoljenj za opustitev pri podatkih, če zanje ni strukturno značilnih malo ali nič neplačnikov.

3. Vrste izpostavljenosti, ki takrat, ko je institucija začela izvajati pristop na osnovi notranjih bonitetnih ocen (pristop IRB), niso bile vključene v njen portfelj, niso upravičene do dovoljenja za opustitev podatkov.

Člen 3

Kvantitativni pogoji

1. Pristojni organi lahko dovoljenje za opustitev pri podatkih izdajo samo, kadar so v zvezi z institucijo izpolnjeni naslednji kvantitativni pogoji:

(a) skupna vrednost izpostavljenosti dovoljenja za opustitev pri podatkih, za katerega prosi institucija, in vseh odobrenih dovoljenj za opustitev pri podatkih, ki še niso preklicana ali niso potekla (v nadaljnjem besedilu: veljavna dovoljenja za opustitev pri podatkih), ne presega 5 % skupne vrednosti izpostavljenosti institucije;

(b) skupni znesek tveganju prilagojenih izpostavljenosti dovoljenja za opustitev pri podatkih, za katerega prosi institucija, in vseh veljavnih dovoljenj za opustitev pri podatkih ne presega 5 % skupnega zneska tveganju prilagojenih izpostavljenosti institucije.

2. Za namene točke (a) odstavka 1 je skupna vrednost izpostavljenosti celotna vrednost izpostavljenosti vseh vrst izpostavljenosti, izmerjenih za kreditno tveganje in tveganje zmanjšanja vrednosti odkupljenih denarnih terjatev, in sicer pred zmanjšanjem za posebne popravke zaradi kreditnega tveganja, dodatne prilagoditve vrednosti, izračunane v skladu s členoma 34 in 110 Uredbe (EU) št. 575/2013, in drugimi zmanjšanji kapitala.

3. Za namene točke (b) odstavka 1 je skupni znesek tveganju prilagojenih izpostavljenosti celoten znesek tveganju prilagojenih izpostavljenosti za vse vrste izpostavljenosti, prilagojen kreditnemu tveganju in tveganju zmanjšanja vrednosti odkupljenih denarnih terjatev v skladu s pristopom, ki ga uporablja institucija.

Člen 4

Kvalitativni pogoji

Pristojni organi lahko dovoljenje za opustitev pri podatkih odobrijo samo instituciji, ki predloži dobro dokumentirana dokazila, da so izpolnjeni naslednji pogoji v zvezi z vsako vrsto izpostavljenosti:

(a) podatki iz daljšega obdobja niso na voljo ali so neprimerni, ker so nenatančni, nepopolni ali neustrezni;

(b) uporabljena je primerna mera konservativnosti v skladu s točko (a) člena 179(1) Uredbe (EU) št. 575/2013, da se ustrezno izravna pričakovani obseg napak pri ocenjevanju, ki so posledica uporabe preteklih podatkov za krajše obdobje;

(c) postopek za vrednotenje vhodnih podatkov iz točke (b) člena 174 Uredbe (EU) št. 575/2013 je okrepljen za potrebe krajšega časovnega obdobja.

Člen 5

Časovno obdobje

Pristojni organi lahko dovoljenje za opustitev pri podatkih odobrijo le za prvih pet let po datumu, na katerega je institucija prvič pridobila dovoljenje za izračun zneska tveganju prilagojenih izpostavljenosti z uporabo pristopa na osnovi notranjih bonitetnih ocen v skladu s členom 143 Uredbe (EU) št. 575/2013.

Člen 6

Prehodna določba

Ta uredba se ne uporablja za dovoljenja za opustitve pri podatkih, ki so jih pristojni organi odobrili pred začetkom veljavnosti te uredbe.

Člen 7

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. septembra 2016 Za Komisijo Predsednik Jean-Claude JUNCKER

(1) UL L 176, 27.6.2013, str. 1.

(2) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).